Predkladacia správa

Návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov sa predkladá na základe bodu C.1 uznesenia vlády SR č. 1232 z 13. novembra 2002 a  predstavuje tretiu aktualizáciu pôvodného gestorstva smerníc prijatého uznesením vlády SR č. 962 z 10. októbra 2001. Prvá aktualizácia sa uskutočnila uznesením vlády SR č. 780 z 10. júla 2002 a druhá uznesením vlády SR č. 1232 z 13. novembra 2002.

Vytvorenie systému priebežného určovania gestorských rezortov zodpovedných za transpozíciu smerníc a rámcových rozhodnutí do slovenských všeobecne záväzných právnych predpisov predstavuje základný cieľ určenia gestorstva. Návrh tiež obsahuje  inštitút tzv. spätného gestorstva smerníc, t. j. určenie ústredných gestorských orgánov štátnej správy aj pri pôvodných smerniciach, u  ktorých dosiaľ nedošlo k transpozícii vôbec, alebo transpozíciou pôvodnej smernice sa dosiahla iba čiastočná zhoda slovenského právneho predpisu/návrhu právneho predpisu s právom ES/EÚ.

Návrh na určenie gestorstva  obsahuje 31 smerníc a 1 rámcové rozhodnutie, ktoré boli uverejnené v Úradnom vestníku Európskych spoločenstiev od poslednej aktualizácie v období od 16. 9. 2002 do 31. 1. 2003. Celkový počet smerníc, ktoré spadajú do tzv. spätného gestorstva je 17. Termíny ich transpozície do slovenského právneho poriadku sú určené vo väzbe na termíny účinnosti transpozície smerníc a rámcových rozhodnutí platné pre členské štáty Európskej únie, avšak s prihliadnutím na záväzky SR v jednotlivých kapitolách, na negociačné pozície SR v integračnom procese a na termín pristúpenia Slovenskej republiky k Európskej únii.

Predložený návrh na určenie gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom slovenských všeobecne záväzných právnych predpisov nemá finančné, ekonomické, environmentálne vplyvy ani vplyvy na zamestnanosť.  

K predkladanému návrhu bolo vykonané medzirezortné pripomienkové konanie. Pripomienky zásadnej povahy boli zohľadnené a zapracované do návrhu. Pripomienky odporúčajúceho charakteru boli v maximálnej miere akceptované. Na rokovanie vlády sa materiál predkladá bez rozporov.